b'\n_START_ARTICLE_\nVladimir Horowitz\n_START_PARAGRAPH_\nVladimir Horowitz (ven. \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80 \xd0\xa1\xd0\xb0\xd0\xbc\xd0\xbe\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x93\xd0\xbe\xd1\x80\xd0\xbe\xd0\xb2\xd0\xb8\xd1\x86, Vladimir Samoilovit\xc5\xa1 Gorovits, ukr. \xd0\x92\xd0\xbe\xd0\xbb\xd0\xbe\xd0\xb4\xd0\xb8\xd0\xbc\xd0\xb8\xd1\x80 \xd0\xa1\xd0\xb0\xd0\xbc\xd1\x96\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x93\xd0\xbe\xd1\x80\xd0\xbe\xd0\xb2\xd0\xb8\xd1\x86\xd1\x8c, Volodymyr Samijlovyt\xc5\xa1 Horovyts; 1. lokakuuta (J: 18. syyskuuta) 1903 Kiova t. Berdyt\xc5\xa1iv \xe2\x80\x93 5. marraskuuta 1989 New York City) oli ukrainalaissyntyinen pianisti. H\xc3\xa4nen tekniikkansa sek\xc3\xa4 sointinsa v\xc3\xa4ri ja j\xc3\xa4nnitteisyys ovat monien mielest\xc3\xa4 yh\xc3\xa4 ylitt\xc3\xa4m\xc3\xa4tt\xc3\xb6mi\xc3\xa4. H\xc3\xa4nen laaja ohjelmistonsa sis\xc3\xa4lsi niinkin erilaisten s\xc3\xa4velt\xc3\xa4jien kuin Domenico Scarlattin ja Aleksandr Skrjabinin teoksia. Kritisoijat taas ovat antaneet h\xc3\xa4nen maneereilleen m\xc3\xa4\xc3\xa4reen horowitziaaninen ja v\xc3\xa4itt\xc3\xa4neet h\xc3\xa4nen usein et\xc3\xa4\xc3\xa4ntyneen tulkinnoissaan s\xc3\xa4velt\xc3\xa4jien tarkoitusperist\xc3\xa4. Joka tapauksessa Vladimir Horowitz yleisesti luetaan 1900-luvun suurten pianistien joukkoon._NEWLINE_Horowitz itse on kertonut syntyneens\xc3\xa4 Kiovassa, Ukrainassa, tuolloisessa Ven\xc3\xa4j\xc3\xa4n keisarikunnassa. Jotkin l\xc3\xa4hteet mainitsevat kuitenkin, ett\xc3\xa4 synnyinpaikka olisi Berdyt\xc5\xa1iv. H\xc3\xa4nen serkkunsa Natasha Saitzoff sanoi haastattelussa 1991, ett\xc3\xa4 kaikki perheen nelj\xc3\xa4 lasta olisivat syntyneet Kiovassa. Horowitzin vaimo Wanda Toscanini taas on ollut Berdyt\xc5\xa1iv-mahdollisuuden kannalla._NEWLINE_Is\xc3\xa4 v\xc3\xa4\xc3\xa4rensi 1903 syntyneen Vladimirin i\xc3\xa4n vuotta nuoremmaksi, jotta poika v\xc3\xa4ltt\xc3\xa4isi asepalveluksen: t\xc3\xa4m\xc3\xa4 syntym\xc3\xa4vuosi 1904 esiintyy yh\xc3\xa4 er\xc3\xa4iss\xc3\xa4 l\xc3\xa4hteiss\xc3\xa4._NEWLINE_Pianotunteja h\xc3\xa4n alkoi ottaa jo varhain. Ensimm\xc3\xa4inen opettaja oli oma \xc3\xa4iti Sofija Bodik, pianisti itsekin. 1912 nuori Vladimir p\xc3\xa4\xc3\xa4si Kiovan konservatorioon, jossa h\xc3\xa4nen opettajiaan olivat Vladimir Puhalski, Sergei Tarnovski ja Felix Blumenfeld. H\xc3\xa4n valmistui konservatoriosta 1919 ja soitti Sergei Rahmaninovin 3. pianokonserton lopputy\xc3\xb6n\xc3\xa4\xc3\xa4n. Ensikonserttinsa Horowitz piti vuonna 1920. H\xc3\xa4n kierteli Ven\xc3\xa4j\xc3\xa4ll\xc3\xa4 konsertoimassa ja loikkasi l\xc3\xa4nteen vuonna 1925 eik\xc3\xa4 aikonut en\xc3\xa4\xc3\xa4 palata kotimaahansa. H\xc3\xa4n esiintyi Berliiniss\xc3\xa4, Pariisissa, Lontoossa ja New Yorkissa. H\xc3\xa4nest\xc3\xa4 tuli Yhdysvalloissa yleis\xc3\xb6n suosikki. Olin Downes luonnehti h\xc3\xa4nt\xc3\xa4 vuonna 1928 konserttiarvostelussaan "arojen tornadoksi"._NEWLINE_Suuresta suosiosta huolimatta Horowitz itse ep\xc3\xa4ili pianistinkykyj\xc3\xa4\xc3\xa4n, ja h\xc3\xa4n vet\xc3\xa4ytyi konserttilavoilta useita kertoja: 1936\xe2\x80\x931938, 1953\xe2\x80\x931965, 1969\xe2\x80\x931974 ja 1983\xe2\x80\x931985._NEWLINE_Horowitz aloitti levytysten teon vuonna 1928. Sit\xc3\xa4 ennen h\xc3\xa4n oli jo tallentanut soittoaan pianorullille. Levytystoiminta jatkui yli 60 vuotta. Viimeisen \xc3\xa4\xc3\xa4nitteens\xc3\xa4 h\xc3\xa4n sai valmiiksi nelj\xc3\xa4 p\xc3\xa4iv\xc3\xa4\xc3\xa4 ennen kuolemaansa._NEWLINE_Horowitz avioitui Arturo Toscaninin tytt\xc3\xa4ren Wandan kanssa vuonna 1933. H\xc3\xa4n asettui Yhdysvaltoihin asumaan vuonna 1939 ja sai kansalaisuuden vuonna 1944. H\xc3\xa4n kuoli syd\xc3\xa4nkohtaukseen New Yorkissa vuonna 1989.'